1 Сцена

Драги ми Смехурко,

Великден се мина. Майско слънце грейна. И заскача лудо моята дружина.

* На излет, на излет горе в планината! Че там с по-сладки смехът и играта!

Баба Цоцолана тоя зов подхвана и рече засмяна:

* Права дума думат моите юнаци. Сред планински въздух, сред китни дъбрави и стройни букаци човек подмладява. Затуй още утре, на света неделя, ако даде Господ и живот, и здраве, излет ще направим!
* Бабо, да си жива! – викнаха децата.

А Дана добави:

* Аз и едно въже ще сложа в торбата, та запирка някой от нас ако стори, да го теглим всички с въжето нагоре.

На сутринта рано тръгнахме с песен. Отначало пътят бе равен и лесен. Лъхаше на вятър, пееха ни птички.

И леко, и бодро подскачахме всички. Поспряхме за малко. Похапнахме сладко. Поехме отново.

* Хайде, патиланци! С подновени сили да вървим нагоре! Оттука начева вече стръмнината.

Баба Цоцолана тихо проговори:

* Дали ще ме слушат кракакта нагоре?
* Бабо, не плаши се! – отвърна й Дана. – Туй въже защо е тука в торбата? Нали е за помощ? Ние да сме здрави!

А Панчо добави:

* Трябва сега още нещо да направим, та да не оставим насред пътя баба. От товаря трябва да й се отнеме. Бабо, дай да нося двата козунака с едрите бадеми!

И малката Мика, и тя утеши я:

* Пък аз ще ти нося малката кесия с дребните бонбони, гдето разхладяват. Когато си морна и те натежават.

Баба се усмихна и кротко им рече:

* Почакайте още! И за тая помощ скоро време ще дойде.

Вървяхме, вървяхме и стръмна пътека отстрани поехме. Но скала висока пътя ни препречи. Баба Цоцолана се запря и рече:

* Тука ще остана. По таз стръмна урва, който сила има, нека да се качи.

Панчо се обади:

* Ах, мила бабо, умори се значи! Давай козунака! Дружината гладна откога го чака!

А Мика извика:

* Бонбоните дай ни! От тях ще добием засилки незнайни!

Баба ни нахрани. Патилана Дана, Гана, аз и Данчо възлязохме тозчас горе на скалата. Оттам Дана хвърли въжето на баба. Тя се върза здраво. С две ръце го хвана. Дръпнахме въжето и викнахме гръмко:

* Хайде, хайде, бабо! Сетен напън дай си! И ще се изкачиш!

Ала нито стъпка баба не прекрачи.

* Не мога, не мога! – вика и не мърда.

Настана тревога. Дръпнахме отново. Пак викнахме всички: „Хайде, хайде, хайде!“ Стреснахме в гората животни и птички, но баба не мръдна.

Патиланчо тогаз чудо стори. Зад баба той скочи и викна високо:

* Гущер, гушер, бабо! Лази из тревата! Багай на скалата!

И за миг чак горе баба се намери. И към върха хукна като младо яре. Със голяма мъка стигнахме я горе. Аз й заговорих:

* Бабо, право казваш! Тука планината чудесии прави. Млади подлудява, стари подмладява.

Прихна да се смее цялата дружина. И в смях и закачки разходката мина. Ядохме, играхме, пяхме и се смяхме и по късна вечер в града се прибрахме.

Поздрав най-сърдечен, драги ми Смехурко!

Твой приятел вечен:

Весел Патиланчо